Marsianu nha Ida padri Nikulau Ferera
N ta dexa rijistadu diklarasons pa inprensa ki riprizentantis di Bankadas Parlamentar faze sobri nos lingua maternu na Dia Internasional di Lingua Maternu (21 di fevereru di 2017).
Sima ten stadu ta kontese nes ultimus anu, diversus instituison rializa atividadis komemorativu pa okazion di Dia Internasional di Lingua Maternu es anu tanbe.
Es anu, Dia Internasional di Lingua Maternu atxa Asenbleia Nasional na Seson di Fevereru di 2017. Pur isu, Parlamentu ka fika pa tras nes sforsu nasional di lenbra kuze ki kada un di nos dja faze i/o di pensa kuze ki kada un di nos debe faze pa kontinua ta prezerva, valoriza i promove lingua maternu kabuverdianu sima Konstituison ta manda na alinia i) di se artigu 7º. Ifetivamenti, nes Dia Internasional di Lingua Maternu, Diputadus Nasional papia na lingua maternu na seson plenariu di Asenbleia Nasional, enbora na otus seson plenariu di Asenbleia Nasional, Diputadus Nasional ta papia asves na nos lingua tanbe (konferi Atas di Sesons di Asenbleia Nasional ki ta tene alguns parti na lingua kabuverdianu skrebedu ku se alfabetu ofisial).
Ale li kes diklarason di riprizentanti di kada Bankada Parlamentar:
Riprizentanti di PAICV, dotoradu na linguistika Carlos Alberto Delgado, afirma ma ningen ka pode duvida ma lingua maternu e fator di union di un povu. Pur isu, el purgunta pamodi ki nu ka ta da nos lingua maternu se dividu valor i ofisializa-l djuntu ku purtuges? Es Diputadu Nasional pa Sirkulu Ileitoral di Santanton i ki dja publika alguns livru sobri nos lingua, akresenta:
“Alguns pesoa ta atxa ma da lingua maternu kabuverdianu statutu di lingua ofisial e diminui lingua purtuges. I es pensamentu ta stroba na prusesu di ofisializason di nos lingua maternu. Mas, linguistas ta atxa kontrariu – valoriza nos lingua maternu ta valoriza purtuges tanbe.
Nos kriolu sa ta konsigi sobrivive nes mundu undi kes lingua di maior prujeson sa ta karkome otus kriolu. Pa izenplu, ingles sa ta karkome kriolus indianu i franses sa ta karkome alguns kriolu di bazi leksikal franses. Mas, kriolu kabuverdianu ten stadu ta riforsa nomiadamenti di pontu di vista leksikal, semantiku i morfolojiku. Oji, nos kriolu ten un strutura stremamenti forti i, na nos lingua, bu ta atxa tudu palavra ki bu ta meste pa konstruson di un frazi o testu.”
Riprizentanti di UCID, dotorada na linguistika Dora Oriana Gomes Pires dos Reis, difende ma diferensas entri variantis ka debe nunka sirbi di diskulpa pa difikulta prusesu di ofisializason di lingua maternu kabuverdianu. Es Diputada Nasional pa Sirkulu Ileitoral di Sanvisenti ta atxa ma Governu ten konpitensia legal pa ofisializa lingua maternu kabuverdianu pur dikretu. Pa faze isu, “Governu so meste fitxa koraji i diklara ma, a partir di oji, lingua maternu kabuverdianu e lingua ofisial.”
Ale li diklarasons di riprizentanti di MpD, psikologu Carlos Alberto Gonçalves Lopes, Diputadu Nasional pa Sirkulu Ileitoral di Fogu:
“Es anu, UNESCO didika Dia Internasional di Lingua Maternu sobritudu a diversidadi linguistiku i multilingismu. Nos kontributu enkuantu Parlamentaris debe ser na sentidu di riforsa es ideia tanbe, istu e, kontribui pa rispetadu diversidadi linguistiku i pa multilingismu inplimentadu paulatinamenti.”
Pa tudu, konferi: http://tinyurl.com/kgzotoc
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn hat_Latn kea_Latn kea_Latn